I en usædvanlig kendelse har Ankenævnet for Forsikring givet 16 forsikringsselskaber ret i, at en mand, der fik læderet sin lillefinger, ikke har ret til erstatning.

Forsikringsselskaberne og ankenævnet mener, at manden med vilje ødelagde sin finger.

Det fremgår af et nyhedsbrev fra advokatfirmaet Kennedys, der har repræsenteret forsikringsselskaberne i sagen.

Fra 2010 til 2014 tegnede manden i alt 17 ulykkesforsikringer - 14 af dem i 2012 og 2013.

Senere - især i efteråret 2013 - hævede manden summerne på sine forsikringer, så den samlede forsikringssum løb op i hele 33,6 millioner kroner.

I april 2014 var uheldet ude. Manden var i færd med at skære brædder op i en rundsav i sin garage, da han fik den ene lillefinger ind i rundsaven, lød hans forklaring.

De to yderste led på lillefingeren måtte amputeres, og han krævede erstatning.

Men selskaberne troede ikke på manden og nægtede at betale, og nu har Ankenævnet for Forsikring givet selskaberne ret.